E re ka jaanong Moshe a tserwe ke lelapa le lengwe go mo godisa, a o ne a tla lobelwa boammaaruri jwa gore ke Mohebera? Difilimi dingwe tsa Hollywood di dirile gore go lebege go ntse jalo. Mme Dikwalo tsone di bontsha sengwe se se farologaneng le seo. Kgaitsadie Moshe e bong Miriame, o ne a rulaganya ka botlhale gore Moshe a amusiwe ke mmaagwe e bong Jokebede. Ga go pelaelo gore mosadi yono yo o boifang Modimo o ne a ka se ka a lobela morwawe boammaaruri! Mme e re ka gantsi mo metlheng ya bogologolo bana ba ne ba amusiwa dingwaga di sekae, Jokebede o ne a na le sebaka se se lekaneng sa go ruta Moshe ka ga ‘Modimo wa ga Aborahame, wa ga Isake le wa ga Jakobe.’ (Ekesodo 3:6) Go godisiwa ka tsela eo ya semoya go ne ga thusa Moshe thata, ka gonne e ne ya re fa a sena go newa morwadie Faro, “Moshe o ne a rutiwa ka botlhale jotlhe jwa Baegepeto.” Mafoko a mokwalahisitori Josephus a a bontshang gore Moshe o ne a nna mojenerale fa Baegepeto ba lwa le Baethiopia a ka se tlhomamisiwe. Le fa go ntse jalo, Baebele e bolela gore Moshe “o ne a le maatla mo mafokong a gagwe le mo ditirong.” *—Ditiro 7:22.